钦定古今图书集成/明伦汇编/氏族典/第420卷 > 《廖用贤尚友录》 > 解缙
## 钦定古今图书集成/明伦汇编/氏族典/第420卷 > 《廖用贤尚友录》 > 解缙

按《明外史解缙传》：“缙字大绅，一字缙绅，吉水人。父开，
与弟阖有名称二解缙，洪武二十一年，与兄纶同举
进士，授中书庶吉士，甚见爱重。尝侍书帝前，帝亲为
持砚。帝一日在大庖西室谕缙：‘朕与尔义，则君臣恩
犹父子，当知无不言’。缙遂立草万言书奏，帝数称其
才，大臣皆恶之，帝命改御史。时诏近臣父皆得入觐”，
缙父开至，帝召谓曰：“大器晚成，若以而子归，益令进
学。后十年来，用未晚也。”归八年，帝崩。缙入临京师。有
司劾非诏旨，且言缙母丧未葬，父老不当舍以行。谪
河州卫吏。时建文帝任董伦，缙乃遗伦书，伦荐为翰
林待诏。成祖入京师，擢侍读，命直文渊阁，预机务。寻
进侍读学士。永乐二年立皇太子，进缙翰林学士，兼
右春坊大学士。缙少登朝，才高，任事直前。然好臧否，
鲠直无顾忌。廷臣多害其宠，而定《建储议》。忤汉王，汉
王由是深恨缙，谮缙泄禁中语，遂坐缙廷试读卷不
公，出为广西布政司参议。既行，礼部郎中李至刚奏
缙怨望，改交趾。奏事入京，会帝北征，见太子而还。汉
王言：“缙伺上出，私觐”太子，径归，无人臣礼。帝怒，逮缙下诏狱。十三年，锦衣帅纪纲上《囚籍》。帝见缙姓名，曰：
“缙犹不死耶？”纲退，醉缙酒，埋积雪中，立死。诏籍其家，
徙妻子辽东。仁宗即位，诏归缙妻子，官其兄子祯期
子祯亮为中书舍人。